Έκτακτη παρέμβαση της Συντονιστικής Επιτροπής Αγώνα κατά της μετεγκατάστασης του καζίνο Πάρνηθας στο Μαρούσι στη συνεδρίαση του Δημοτικού Συμβουλίου Αμαρουσίου της Τρίτης 22.2.2022

Μετά τις φωτογραφικές νομοθετικές πρωτοβουλίες της Κυβέρνησης για διευκόλυνση της μετεγκατάστασης του καζίνο Πάρνηθας στο Μαρούσι, ακολούθησε μια αρκετά εν κρυπτώ συνεδρίαση του ΚΕΣΥΠΟΘΑ τη Δευτέρα 7.2.2022, προκειμένου να εγκριθεί η εισήγηση προς τον Υπουργό ΥΠΕΝ για έκδοση Προεδρικού Διατάγματος και στη συνέχεια οικοδομικής άδειας.

Βρισκόμαστε στο σημείο εκείνο που Κυβέρνηση και επενδυτικό σχήμα προσπαθούν να επιταχύνουν τις διαδικασίες, εις βάρος όμως της πόλης, των γύρω περιοχών, των ίδιων των κατοίκων.

Για μια ακόμη φορά θα αντισταθούμε και θα αντιταχθούμε.

Από τη Δημοτική Αρχή Αμαρουσίου απαιτούμε να απορρίψει κάθε λογική αντισταθμιστικών οφελών, δίνοντας περιθώρια σε γκρίζες ερμηνείες και μη έχοντας την έγκριση του Δημοτικού Συμβουλίου αλλά και τη δική μας, κατοίκων και δημοτών.

Ζητάμε την ενεργοποίηση της Διαπαραταξιακής Επιτροπής του Δημοτικού Συμβουλίου κατά της μετεγκατάστασης του καζίνο.

Από τη στιγμή που από την πλευρά του Δήμου Αμαρουσίου δεν έγινε δυνατό μέσω πιέσεών του να ακολουθηθούν διαφανείς διαδικασίες διαβουλεύσεων, ζητάμε τη δέσμευση της Δημοτικής Αρχής πως αυτή τη φορά θα μπει έμπρακτα μπροστά και στη δικαστική μάχη με προσφυγές κατά των επικείμενων Υπουργικών Αποφάσεων και του Προεδρικού Διατάγματος που θα ανοίγουν το δρόμο στο καζίνο Πάρνηθας για μετεγκατάσταση εντός της πόλης του Αμαρουσίου.

Να δώσει τη μάχη ο Δήμος Αμαρουσίου για τη ενημέρωση των πολιτών στις θέσεις που έχει εκφράσει μέσα από τις αποφάσεις του Δημοτικού του Συμβουλίου κατά της εισόδου του καζίνο εντός της πόλης. Να δώσει τη δυνατότητα και στους δημότες του να εκφραστούν, γιατί όχι και μέσω της διενέργειας δημοψηφίσματος.

Καλούμε τους Δημοτικούς Συμβούλους Αμαρουσίου να μείνουν αταλάντευτα στις θέσεις που ήδη έχουν εκφράσει και να προχωρήσουν σε νέα ψηφίσματα κατά της επιζήμιας για την πόλη προοπτικής να δεχθεί την κορωνίδα του τζόγου εντός της.

Είμαστε μπροστά στο κρισιμότερο σημείο της δεύτερης φάσης αυτής της αναμέτρησης και η συστράτευση όλων των δυνάμεών μας είναι κάτι παραπάνω από απαραίτητη. Η στρεβλή αντίληψη μιας επιχειρηματικότητας, ακόμη και με την πιο επίσημη κρατική σφραγίδα, που τοποθετεί καζίνο δίπλα στα σχολεία των παιδιών μας, πρέπει και είναι χρέος μας να εμποδιστεί. Είμαστε στο καίριο σημείο αντίστασης για την αρχή της ανάσχεσης των δεινών της υπερκορεσμένης από υπερτοπικές χρήσεις λειτουργίας της πόλης μας.

Σας ευχαριστούμε

Εκ μέρους της Συντονιστικής Επιτροπής Αγώνα κατά της μετεγκατάστασης του καζίνο Πάρνηθας στο Μαρούσι

Το μέλος

Βασίλειος Μπακάλης